Pjongjang (Koreaans: 평양, P'yŏngyang) is die hoofstad en grootste stad van Noord-Korea weerskante die Taedongrivier. Die bevolking word op tussen 2,5 en 3,8 miljoen geskat. Pjongjang word as die oudste stad in Korea beskou. Tydens die Joseon-Dinastie het Seoel Pjongjang as hoofstad van Korea vervang. Die eerste nedersettings aan die Taedongrivier het ongeveer 2000 jaar gelede begin. In 497 word die stad die hoofstad van die Koguryo koningkryk. In 668 val die koninkryk weens aanvalle van China, waarna die stad lank van die kaart verdwyn. Ongeveer 250 jaar later word die stad heropgebou en die tweede hoofstad van die Koryo-koninkryk, langs Kaesŏng. Sedertdien het die stad bly groei, ondanks die feit dat dit verskeie kere aangeval en verower is, onder meer deur Japanese en Mongole. In die Eerste Sino-Japannese Oorlog (1894-1895) is die stad feitlik heeltemal vernietig. Vanaf 1910 volg 'n periode van Japanse besetting, wat geduur het totdat die Sowjetleër die stad bevry het, aan die einde van die Tweede Wêreldoorlog in 1945. Pyongyang word die de facto hoofstad van die nuut geproklameerde Noord-Korea in 1948, hoewel Seoul volgens die grondwet die amptelike hoofstad sou bly.